Ruotsin merkittävimpiä lentokenttiä pyörittävä Swedavia kertoo, että kaikilla sen operoimilla kentillä on tällä hetkellä teknisiä ongelmia.

Ruotsin yleisradioyhtiö SVT:n mukaan vika vaikuttaa kymmenen lentokentän toimintaan.

Dagens Nyheterin mukaan myös Ruotsin rautateiden lipunmyyntijärjestelmä on kaatunut. Lippuja ei voi ostaa sen paremmin verkosta kuin puhelimellakaan.

Ruotsin rautateiden SJ:n edustajan Alejandro Solerin mukaan syynä on maksujärjestelmässä oleva vika, jota yritetään korjata.

Lennonjohtoon vaikuttavan tietoliikennevian vuoksi lähtevä liikenne seisoo muun muassa Tukholman Arlandan ja Bromman kentillä, sekä Göteborgin Landvetterin, Linköpingin ja Uumajan lentokentillä.

Vika ei kuitenkaan estä lentoja laskeutumasta.

Finavian mukaan lentoliikenteessä Ruotsin suuntaan saattaa olla viiveitä. Finavia kehottaa Ruotsiin lentäviä seuraamaan oman lentoyhtiön tiedotusta mahdollisista aikataulumuutoksista.

Häiriöt alkoivat yhden maissa päivällä Suomen aikaa.

—

Korjattu aiempaa uutista 14:32, häiriöt alkoivat yhden maissa päivällä Suomen aikaa, eivät puolen päivän tietämillä, kuten uutisoimme.

http://www.swedavia.com/

http://www.svt.se/nyheter/lokalt/stockholm/inga-flyg-lyfter-fran-arlanda

https://www.finavia.fi/fi/tiedottaminen/ajankohtaista/2016/tukholmaan-ja-brommaan-suuntautuvat-lennot-myohastyvat/

STT

Kuvat: